klasseparti til catch-all parti -> populisme

**Uddrag fra Samf C, kap. 6.3 Politiske partier:**

**Klassepartier og catch-all-partier**

Industrialiseringen begyndte i Danmark i cirka 1870, og i årene derefter opstod de første politiske partier. I perioden i slutningen af 1800-tallet og første halvdel af 1900-tallet taler man om et "4-partisystem". De fire partier var: Venstre (stiftet 1870), Socialdemokratiet (stiftet 1871), Det Radikale Venstre (stiftet 1905 af udbrydere fra Venstre) og Det Konservative Folkeparti (stiftet 1916, men med rødder tilbage til partiet Højre, som blev dannet i 1848). Desuden stiftede udbrydere fra Socialdemokratiet Danmarks Kommunistiske Parti i 1919, men dette parti har spillet en mindre rolle i perioden end de fire øvrige.

De fire partier repræsenterede hver sin samfundsklasse i industrisamfundet og havde hver sin politiske ideologi:

* **Venstre** repræsenterede bønderne og var liberalister.
* **Socialdemokratiet** repræsenterede arbejderne og var reformsocialister.
* **Det Konservative Folkeparti** repræsenterede borgerskabet i byerne og fabriksejerne og var konservative.
* **Det Radikale Venstre** repræsenterede husmænd på landet og "mellemlagene", fx skolelærere, og var socialliberalister.

Hvert parti havde sin faste vælgerskare og sin egen avis i hver lidt større by, så der til "4-parti-systemet" hørte et "4-bladsystem", hvor partierne kunne henvende sig til deres faste vælgere. Vælgerne var **kernevælgere**, hvilket vil sige, at de stemte på det samme parti ved flere valg efter hinanden. Vælgerne stemte i overensstemmelse med deres sociale klasse og politiske ideologi, dette kaldes **class-voting**.

I dag er samfundsklasserne mere eller mindre opløst, og partierne kan ikke nøjes med at appellere til en bestemt klasse. Partierne må forsøge at få vælgere fra alle grupper i samfundet – de er blevet **catch-all-partier**. Tilsvarende er vælgerne holdt op med at stemme efter klassetilhørsforhold, og de stemmer ikke nødvendigvis på det samme parti ved flere valg i træk. Vælgerne er gået fra at være kernevælgere til at være **marginalvælgere**. Partierne er derfor nødt til valg efter valg at genvinde deres gamle vælgere, samtidig med at de forsøger at indfange nye vælgere. Vælgerne stemmer heller ikke længere kun efter politisk ideologi, men i høj grad efter enkeltsager og emner, der har deres særlige interesse. Dette kaldes **issue-voting.**

**Arbejdsspørgsmål:**

1. Hvad var "4-partisystemet"?
2. Hvad er klassepartier og catch-all-partier?
3. Hvad menes der med "rød og blå blok"? Hvorfor kan det være problematisk at inddele de politiske partier i to blokke?
4. Hvad er kernevælgere og marginalvælgere?
5. Hvad betyder "class-voting" og "issue-voting"?